b'\n_START_ARTICLE_\nBagirmi\n_START_SECTION_\nGeografija\n_START_PARAGRAPH_\nBagirmi priskirtina istoriniam Kanem-Bornu regionui, u\xc5\xbe\xc4\x97m\xc4\x97 jo pietrytin\xc4\x99 dal\xc4\xaf. Savo egzistavimo laiku jis buvo \xc4\xafsiterp\xc4\x99s tarp Bornu vakaruose ir Vadajaus \xc5\xa1iaur\xc4\x97s rytuose. \xc4\xae \xc5\xa1iaur\xc4\x99 nuo jo plyt\xc4\x97jo retai gyvenamos dykumos, o \xc4\xaf pietus\xc2\xa0\xe2\x80\x93 savana._NEWLINE_Svarbiausia Bagirmio up\xc4\x97 buvo \xc5\xa0ari.\n_START_SECTION_\nIstorija\n_START_PARAGRAPH_\nBagirmio valstyb\xc4\x97 per vis\xc4\x85 savo istorij\xc4\x85 buvo \xc4\xaftakojama kult\xc5\xabri\xc5\xa1kai senesn\xc4\x97s ir stipresn\xc4\x97s Kanem ir Bornu valstybi\xc5\xb3 vakaruose. XIII a. \xc5\xa1i teritorija priklaus\xc4\x97 Kanemui, ir tik XIV a. Kanemui nusilpus, jo kult\xc5\xabrin\xc4\x97s \xc4\xaftakos rytin\xc4\x97je provincijoje \xc4\x97m\xc4\x97 konsoliduotis nepriklausoma valstyb\xc4\x97._NEWLINE_Pirmasis \xc5\xbeinomas Bagirmio valdovas Birni Besse prad\xc4\x97jo valdyti 1522. Jis dav\xc4\x97 prad\xc5\xbei\xc4\x85 Kenga dinastijai, kurios visi valdovai tituluoti mbangi. XVI a. sostin\xc4\x97 \xc4\xaftvirtinta Masenijoje, \xc4\x8dia pastatyti r\xc5\xabmai, o valdant Abdullah IV (1568\xe2\x80\x931608) buvo introdukuotas Islamas. Svarbiausia valstyb\xc4\x97s etnin\xc4\x97 grup\xc4\x97 buvo bagirmiai, nuo kuri\xc5\xb3 ir kilo valstyb\xc4\x97s pavadinimas._NEWLINE_1571\xe2\x80\x931603\xc2\xa0m. gretimoje Bornu valdant valdovui Idris Alooma, Bagirmis buvo prijungtas prie jo imperijos, ta\xc4\x8diau v\xc4\x97liau i\xc5\xa1silaisvino ir buvo nepriklausomas iki XVIII a. vidurio, kol v\xc4\x97l buvo priverstas mok\xc4\x97ti duokl\xc4\x99 Bornu._NEWLINE_Nuo XVIII a. II pus\xc4\x97s Bagirmi tapo stipria valstybe, sugeb\xc4\x97jusia apjungti aplinkines tautas \xc4\xaf viening\xc4\x85 darin\xc4\xaf. Ta\xc4\x8diau_NEWLINE_XIX a. II pus\xc4\x97je jo ekonomin\xc4\x97 ir politin\xc4\x97 galia sumenko d\xc4\x97l vidaus nesutarim\xc5\xb3 tarp skirting\xc5\xb3 etnini\xc5\xb3 grupi\xc5\xb3. Bagirmi u\xc5\xbego\xc5\xbe\xc4\x97 Vadajus \xc5\xa1iaur\xc4\x97s rytuose, tuo metu i\xc5\xa1gyven\xc4\x99s did\xc5\xbeiul\xc4\xaf klest\xc4\x97jim\xc4\x85 ir kontroliav\xc4\x99s transsacharin\xc4\x97s prekybos keli\xc4\x85. 1871\xc2\xa0m. Bagirmis buvo priverstas Vadajui mok\xc4\x97ti duokl\xc4\x99, kas j\xc4\xaf paskatino u\xc5\xbemegzti draugi\xc5\xa1kus santykius su Pranc\xc5\xabzija._NEWLINE_XIX a. pabaigoje Sudano karvedys Rabih az-Zubayr nusiaub\xc4\x97 vis\xc4\x85 rytin\xc4\xaf Sahel\xc4\xaf, 1893\xc2\xa0m. sudegindamas Bagirmio sostin\xc4\x99 Masenij\xc4\x85. Tai paskatino tuo metu vald\xc5\xbeius\xc4\xaf 25-\xc4\x85j\xc4\xaf mbangi papra\xc5\xa1yti Pranc\xc5\xabzijos pagalbos ir protektorato statuso. Tai pabaig\xc4\x97 nepriklausomo Bagirmio egzistavim\xc4\x85: jis buvo \xc4\xafjungtas \xc4\xaf Pranc\xc5\xabzijos Kongo kolonij\xc4\x85._NEWLINE_Bagirmio sultonatas iki \xc5\xa1iol nominaliai egzistuoja, turi sostin\xc4\x99 Masenij\xc4\x85, ir renkami jo mbangiai.'